《舒州使宅天柱阁呈朱光禄》
宋代·郭祥正

群山奔来一峰起，千丈芙蓉碧霄倚。嫦娥却月愁推轮，王母呼霄结缯绮。

分明有路金阙通，翠滑无尘玉壶洗。老松自作孤凤吟，骇浪时翻三井水。

峨嵋绝巅安足论，力不擎天亦徒尔。懊恼茂陵客，白日求攀天。

遗坛犹在半芜没，隐约龙驭回瑶鞭。直至唐家六皇帝，梦感异境开重玄。

真符预告后五百，佐佑宝历推鸿延。城头建阁旧丞相，窗户再新光禄贤。

手携大笔恣吟览，老句气焰摩星躔。当时数赴范公辟，秀骨照坐谁差肩。

功名自许出绝域，岁月漫往修途邅。丈夫有命岂嗟戚，投老得地多云泉。

霜柑正熟蟹螯美，白蚁旋漉浮金船。伊予困踬坐小邑，怅望珠履参华筵。

祝公自此早归隐，幅巾藜杖诗中仙。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。